Պետք է ենթադրել, որ այս պահանջները նման կոշտությամբ առաջադրելու մարտավարության համար հիմք է հանդիսացել ոչ միայն ապրիլի սկզբին Արցախի դեմ Ադրբեջանի հարձակումը, այլև ԼՂՀ-ն որպես առանձին սուբյեկտ նկատելու՝ միջազգային հանրության տված որոշակի ազդակները։ Միջազգային լրատվամիջոցները ռազմական գործողություններին անդրադառնալիս հայկական կողմից հղում էին կատարում առավելաբար ոչ թե Երևանին, այլ Ստեփանակերտին։ Իսկ ամերիկայն CNN-ն ընդհանրապես զուգահեռ հարցազրույց էր վերցնում Ադրբեջանի և ԼՂՀ արտգործնախարարներից՝ նրանց դնելով նույն հարթության վրա։ Այսինքն ռազմական գործողություններին միջազգային հանրության արձագանքը հաստատեց, որ կա ԼՂՀ-ի միջազգայնորեն ճանաչման գործընթացը զարգացնելու միջավայր, և Ստեփանակերտը հիմա փորձում է լցնել այդ միջավայրը։